Politieke bordspeletjie sal jou laat lag en dink | Netwerk24
Die bordspel House of Cronies oor Suid-Afrikaanse politiek is pas bekend gestel deur die span van die bekroonde satiriese televisieprogram, ZANews.
Dié speletjie oor politieke invloed, taktieke en korrupsie gee Suid-Afrikaners die geleentheid om hul eie toutjies te trek in die gegewe politieke landskap.
Kabinette moet gevul word en stemme word verwerf om as wenner weg te stap.
Drie tot vier spelers ding mee om portefeuljes in die kabinet te vul met die kaarte van 28 bekende Suid-Afrikaanse politici en beroemdes. Dit sluit in die Guptas, Pravin Gordhan, Malusi Gigaba, Khanyi Mbau, Fikile Mbalula, Helen Zille, Trevor Noah, Hlaudi Motsoeneng en Thuli Madonsela.
Die president kan gekies word uit Cyril Ramaphosa, Julius Malema, Mmusi Maimane en Jacob Zuma.
Spelers kan ook internasionale bondgenote kies uit onder meer Donald Trump, Angela Merkel of Kim Kardashian.
Spelers kan politici omkoop, maar moet waak teen kabinetskommelinge, ondersoeke na geldwassery en skandale. Tog, wie nie waag nie wen nie.
Bekendes wat volgens ’n mediaverklaring al die spel uitgetoets het, sluit in komediante soos Angel Campey, Zapiro, Nik Rabinowitz, Yaaseen Barnes en Kagiso Mokgadi.
House of Cronies is ontwikkel na die einde van ZANEWS om Suid-Afrikaners oor politiek te laat praat en nadink in aanloop tot die nasionale verkiesings volgende jaar.
*House of Cronies is nou beskikbaar by Exclusive Books, Takealot.com en by www.houseofcronies.co.za.